rugby | © My Klaskamer - idees en gedagtes uit 'n juffrou se pen
Augustus 28, 2011
Juffer	afrikaans	inkleur, kiwi, land, lande, Nieu-Seeland, rugby, sport, springbok, Suid-Afrika, wêreld, wêreldbeker	Lewer kommentaar
'n Mens kan amper nie glo dat die Rugby Wêreldbeker alweer een van die dae gaan begin nie. Hiermee dan so 'n paar idees om met die kleingoed te deel.
As jy 'n bietjie meer oor die Springbokke wil leer, kan jy na die Bokke se webtuiste gaan. SA Rugby verduidelik daar hoe die rugby reëls werk. Dalk kan die klas hul eie "bok-reëls" opstel en toekennings kry vir goeie gedrag, hulpvaardigheid en dies meer.
Die Wêreldbeker bied die geleentheid om aan aspekte soos sportmansgees, nasietrots en spangees te werk. Bokkie is 'n oulike karakter om by sulke lesse te betrek en leer jou selfs hoe om die spel te speel.
Kyk na die verskillende lande wat deelneem en hoe hulle in elke afdeling vorder. Suid-Afrika speel in afdeling B. Druk die kleurvolle kaartjies uit en maak julle eie muurkaart om die punte aan te dui en te sien wie gaan wen. Speel 'n speletjie waar die deelnemende lande se vlae en name gepas kan word. As jy twee stelle vlae druk, kan julle snap of 'n geheuespel daarmee speel. Leer meer oor die Wêreldbeker-gasheer, Engeland.
Dan is daar pragtige inkleurprente oor rugby (vir meisies en seuns) beskikbaar. Daar is natuurlik meer ingewikkelde werksvelle en aktiwiteitspakkies oor rugby beskikbaar. Julle kan julle eie rugbyballe of -hemde ontwerp. Hou 'n vasvra of 'n kompetisie waar die wenner 'n Springbokserp of Bokkie-beddegoed wen. Ek is seker die manne sal woeker vir so 'n prys.
Maak julle eie serpe of musse uit viltlap. Trek die buite lyne van 'n springbok of die landsvlag op karton of 'n x-straalplaat af om as patrone te gebruik. Trek die patrone op die vilt af en knip uit. Gom of werk die stukkies vas.
Loer ook na inskrywings oor die sokker– en krieket-wêreldbekers vir nog idees (of tik "Suid-Afrika" by die bruin soekblokkie in).